Ljubav na dohvatu kompjuterskog miša (15/2/05) - 2005-02-15
Samo u Sjedinjenim Državama, Internet sajtovi posvećeni 'usamljenim srcima' imaju oko 30 milijuna članova i godišnje zarađuju oko $300 
U danima uoči Valentinova, mnogi su probali – ili će ubuduće probati – potražiti partnera putem Interneta. Kako javlja Zulima Palacio, milijuni su već tako uspjeli pronaći ljubav svojeg života. Nakon dva razvoda i šestoro djece, Mike Shields ipak nije želio provesti život sam. Odlučio je ponovno pokušati pronaći onu pravu. Pridružio se jednom Internet servisu za "usamljena srca" u nadi da će pronaći "zrelu i zgodnu Azijatkinju". "Sviđaju mi se žene iz Azije. Mislim da su vrlo privlačne. Napisao sam svoj oglas, dodao sliku i poslao ga servisu. S obzirom da je sve bilo besplatno, nisam zapravo očekivao mnogo" - objašnjava naš sugovornik. U Pekingu, Hui Jie, koja se danas predstavlja svojim novim američkim imenom Nikki – radila je za kineski dnevni list Economy Daily. Deset godina nakon razvoda, kao majka sina – tinejdžera, tražila je novu priliku za ljubav. "Svaki dan imala sam sat vremena pauze. Obično sam sjedila u svojem uredu i provjeravala oglase" - prisjeća se Hui Jie. Nakon što su godinu dana izmjenjivali e-mailove, Mike i Nikki susreli su se u Pekingu. Prvi susret bio je dovoljan – on joj je predložio brak, ona je pristala i zatim su se u lipnju 2003. vjenčali. Kako kažu, tu odluku nisu nikada požalili. "Mislim da sam doista imala sreće" - kaže Nikki. Baš kao Mike i Nikki, milijuni ljudi dljem svijeta koriste Internet da bi tražili prijatelje i partnere. Jeff Cohen je komentator i autor elektronske knjige "30-minutni vodič za usamljena srca na Internetu". "Samo u Sjedinjenim Državama, Internet sajtovi posvećeni 'usamljenim srcima' imaju oko 30 milijuna članova i godišnje zarađuju oko 300 milijuna dolara. Možete, dakle, zamisliti kakav porast prometa slični sajtovi bilježe na drugim tržištima kao što su Azija i Južna Amerika" - kaže Jeff Cohen. ComScore Networks, kompanija koja prati podatke o elektronskoj trgovini, procjenjuje da korisnici godišnje potroše oko 500 milijuna dolara za najpopularnije kompanije za "usamljena srca" kao što su Yahoo Personals, Match.com, eHarmony.com i Myspace.com. Jedan od razloga njihovog uspjeha je njihova sposobnost da spajaju ljude sličnih interesa, političkih uvjerenja i sličnih hobija. Samo u Sjedinjenim Državama ima oko 700 legitimnih sajtova za usamljena srca, od kojih mnogi imaju i međunarodne veze. "U Europi, na primjer, Match.com ima devet milijuna pretplatnika i svaki mjesec na svojim europskim stranicama prima oko dva milijuna posjeta. Mislim da će sličan porast prometa takvi sajtovi uskoro bilježiti i u Aziji, Južnoj Americi i Australiji" - prognozira Jeff Cohen. Međutim, uz mnoga "usamljena srca", na Internetu vrebaju i manje romantični pojedinci.. Jeff Cohen upozorava da je mnogima, umjesto ljubavi, na umu – požuda: "Prema jednoj statistici, 10 posto članova servisa za usamljena srca su već u braku. To vam pokazuje da ima mnogo onih koji jednostavno žele iskoristiti sistem za vlastite ciljeve." Unatoč beskrupuloznim pojedincima, Internet servisi za usamljena srca zapravo su prilično uspješni. Najbolji dokaz toga su studenti Candy i Russ. Oboje su mladi, privlačni i vrlo aktivni. Upoznali su se na sajtu "hotornot.com", a danas su zaručeni. Za Candy, članarina je bila besplatna, dok je Russ platio pet dolara. Kako kaže, to je bila stvarno dobra investicija: "Sjećam se da sam prvi e-mail od nje dobio 18. listopada 2003. Taj datum neću nikada zaboraviti." Razgovori u chat roomu, stotine e-mailova i telefonskih konverzacija doveli su na kraju do susreta licem u lice. Russ priča da je najveća nepoznanica zapravo bila Candyna majka, podrijetlom iz Perua, koja je u početku bila vrlo sumnjičava prema američkom momku svoje kćeri. Ipak, na kraju, sve je prošlo dobro i Russ i Candy uskoro su izmijenili zaručničke prstenove. Prije deset godina, Internet romanse uopće nisu postojale. Danas je Internet odlično sredstvo za upoznavanje novih ljudi i potencijalnih partnera. Iako stručnjaci upozoravaju da treba biti oprezan u elektronskoj komunikaciji s nepoznatim ljudima, ljubav je jaki poticaj – pogotovo kada je na dohvat kompjutorskog miša!